
Қазақстан Республикасы
Парламенті Сенатының
депутаттарына
(тізім бойынша)

2026 жылғы 16 сәуірдегі
№16-13-90 Д/С
Құрметті депутаттар!

Қазақстан Республикасының Үкіметі цифрлық платформалар арқылы жұмыспен қамту мәселелері туралы сауалдарыңызды қарап, мынаны хабарлайды.
Мемлекеттік жүйелер мен платформалар арасындағы интеграцияны ретке келтіру, ақпараттық қателіктерден туындаған барлық негізсіз берешектер мен өсімпұлдарды автоматты түрде жою тетігіне қатысты
 2025 жылдың соңында Қаржы министрлігінің Мемлекеттік кірістер комитеті жеке кәсіпкерлердің тіркеу деректерін  және өзін-өзі жұмыспен қамтығандардың мәртебесі туралы мәліметтерді Еңбек және халықты әлеуметтік қорғау министрлігінің ақпараттық жүйесіне беру сервисін әзірлеп, пайдалануға енгізді.
Бұл 2026 жылғы 1 қаңтардан бастап жаңа Салық кодексіне сәйкес өзін-өзі жұмыспен қамтығандар үшін арнайы салық режимінің енгізілуіне (бұдан әрі – АСР) және әлеуметтік төлемдердің дұрыс қабылдануы мен есебін қамтамасыз ету қажеттігіне байланысты жүзеге асырылуда.
Қазіргі уақытта тіркеу деректерін беру сервисі штаттық режимде жұмыс істеп тұр.
Мемлекеттік кірістер органдары жаппай ақау туындаған жағдайда қателерді автоматты түрде жоюды және шоттарды бұғаттау туралы өкімдерді кері қайтарып алуды қамтамасыз етеді. Техникалық қателер жедел түзетіледі, ал шоттар автоматты режимде бұғаттан алынып, негізсіз есептелген берешек сомалары есептен шығарылады.
Салықтық жүктемені жеңілдету үшін әлеуметтік төлемдерді есептеу кезінде шығындарды (жанармай, көлік жөндеу) шегеріп тастауға қатысты 
Салық кодексіне сәйкес салық төлеушілердің жекелеген санаттары үшін, оның ішінде шағын және орта кәсіпкерлік субъектілері үшін, арнайы салық режимдерін қолдану арқылы жүзеге асырылатын салықтық жеңілдіктер мен преференциялар көзделген.
АСР төмендетілген мөлшерлемелерді, салықтарды есептеу мен төлеудің жеңілдетілген тәртібін, салықтық есептілік көлемін қысқартуды және әкімшілік жүктемені азайтуды көздейді. Бұл өзінің мәні бойынша бизнесті мемлекеттік салықтық қолдау болып табылады.
Өзін-өзі жұмыспен қамтығандар үшін АСР жеке кәсіпкер ретінде тіркелмеген және қызметін өз бетінше жүзеге асыратын жеке тұлғаларға арналған. Ай сайынғы табысы 300 айлық есептік көрсеткішке толмайтын болса, жеке табыс салығы төленбейді.
Бұл ретте 4 % мөлшерінде әлеуметтік төлемдер төленеді (1 % – міндетті зейнетақы жарналары, 1 % – әлеуметтік аударымдар, 2 % – міндетті әлеуметтік медициналық сақтандыру).
Аталған 4 % салық емес, керісінше азаматтардың әлеуметтік қорғалуын қамтамасыз ететін міндетті әлеуметтік төлемдердің жиынтығы болып табылады. Есептеу және төлеу мобильді қосымша арқылы автоматтандырылған тәртіппен жүзеге асырылады.
Осылайша, АСР қолдану өзінің мәні бойынша салықтық жеңілдік болып табылады.
Әлеуметтік төлемдерді тағайындаудың қолданыстағы қағидалары, әдетте қызмет жүргізуге байланысты нақты шығындарды (оның ішінде жанармай мен көлік құралдарын жөндеуге жұмсалатын шығындарды) жеке есепке алуды көздемейді. Есептеу белгіленген табыс өлшемшарттары немесе міндетті әлеуметтік сақтандыру жүйесіне қатысу негізінде жүзеге асырылады.
Платформалық жұмыстың ерекшеліктерін ескеретін жеке заңнамалық акті әзірлеуге және «тәуелсіз қызметкер» құқықтық мәртебесіне қатысты  
Қазіргі уақытта Қазақстан Республикасында платформалық жұмыспен қамту мәселелерін реттейтін құқықтық база заңнамалық деңгейде, оның ішінде Әлеуметтік кодекс шеңберінде қалыптастырылған.
Қолданыстағы заңнамаға сәйкес платформалық жұмыспен қамту –  интернет-платформаларды және (немесе) мобильдік қосымшаларды пайдалана отырып, осы салаға қатысушылар арасындағы өзара іс-қимылды қамтамасыз ететін қызметтер көрсету және (немесе) жұмыстар орындау нысаны.
Платформалық жұмыспен қамтудың негізгі субъектілеріне интернет-платформа операторы, тапсырыс беруші және орындаушы жатады.
Аталған субъектілер арасында туындайтын құқықтық қатынастар Қазақстан Республикасының азаматтық заңнамасының нормаларымен реттеледі, бұл олардың шарттық және тең құқықты сипатын көздейді.
Платформалық жұмыспен қамту аясындағы құқықтық қатынастар, әдетте, өтеулі қызмет көрсету шарты, жария оферта немесе мобильдік қосымшадағы келісім талаптарын қабылдау арқылы ресімделеді. Шарт электрондық нысанда жасалып, көрсетілетін қызметтердің немесе орындалатын жұмыстардың түрлері, тараптардың құқықтары мен міндеттері, төлем жасау тәртібі, платформаның комиссиясы, әлеуметтік төлемдерді төлеу шарттары және платформаны пайдалану қағидалары айқындалады.
Платформалық жұмыспен қамту шеңберінде орындаушылар қызметін дербес және тәуелсіз негізде жүзеге асырады, еңбек қатынастарына тән ішкі еңбек тәртібіне бағынбайды және жұмыс режимін өз бетінше айқындайды (негізгі артықшылықтары икемді жұмыс кестесі, тапсырыстарды өз бетінше таңдау мүмкіндігі, қосымша табыс табу және цифрлық еңбек нарығына қолжетімділік). Осыған байланысты платформалық жұмыспен қамту аясында қызметін жүзеге асыратын тұлғалар «тәуелсіз жұмыскерлер» ретінде қарастырылады. 
Орындаушыларды жұмыс кезіндегі жазатайым оқиғалардан (жол-көлік оқиғасы, жарақат және т.б.) міндетті ұжымдық сақтандыруды платформалар есебінен заңдастыруға қатысты
Интернет-платформаларда орындаушылар қызметті жеке негізде жүзеге асырады. Бұл ретте орындаушылардың бір бөлігі автокөлік құралдарын пайдаланады, оларды басқару міндетті сақтандыруды талап етеді.
«Сақтандыру қызметі туралы» Заңға сәйкес «жалпы сақтандыру» түрі бағытында жазатайым оқиғалар мен ауру жағдайына байланысты сақтандыруды қамтиды. 
Платформаларды тапсырыс бөлу принциптерін ашуға және аккаунттарды бұғаттау шешімдерін қайта қарауға міндеттеуге қатысты 
Интернет-платформаларда тапсырыстарды бөлу тиісті алгоритмдерді пайдалану арқылы автоматты түрде жүзеге асырылады.
Тапсырыстарды бөлу кезінде жүйе ең қолайлы орындаушыны жедел іріктеуге бағытталған бірқатар факторларды ескереді. Атап айтқанда, орындаушының геолокациясы ескеріледі, осыған байланысты тапсырыс ең алдымен клиентке жақын орналасқан тұлғаларға ұсынылады. Бұл тәсіл күту уақытын қысқартуға және қызмет көрсету тиімділігін арттыруға мүмкіндік береді.
Бұдан басқа, орындаушылардың рейтингі мен жұмыс сапасының көрсеткіштері ескеріледі. Рейтингі жоғары, шағым аз және тиімділік көрсеткіштері тұрақты орындаушылар, әдетте, тапсырыстарды басымдықпен алады. Сондай-ақ белсенділік деңгейі мен тапсырыстарды орындау кезінде тәртіп сақтауы да назарға алынады.
Сонымен бірге интернет-платформаларда орындаушылардың аккаунттарын бұғаттау ерікті түрде емес, пайдаланушылық келісімдерде бекітілген сервистердің белгіленген қағидаларына сәйкес жүзеге асырылады. Бұғаттаудың негіздеріне, әдетте, заңнаманы бұзу, қажетті рұқсат құжаттарының болмауы, көлік құралын мас күйінде басқару, сондай-ақ өзге де құқыққа қайшы әрекеттер жатады.
Бұл ретте, бұғаттау шаралары тапсырыс берушілердің қауіпсіздігін қамтамасыз ету мақсатында да, оның ішінде қауіп-қатердің, агрессивті мінез-құлықтың және платформа пайдаланушылары үшін тәуекел тудыратын өзге де әрекеттердің алдын алу үшін қолданылады.
Платформалық жұмыспен қамту шеңберінде орындаушылардың аккаунттарын шектеу немесе бұғаттау тәртібі интернет-платформаның жария офертасында, пайдалану қағидаларында және келісім талаптарында айқындалады. 
 Дауларды сотқа дейін реттеудің тиімді тетігін құруға қатысты
Қазақстан Республикасында азаматтық-құқықтық қатынастардан туындайтын дауларды шешу Азаматтық кодекске және Азаматтық процестік кодекске сәйкес жүзеге асырылады.
Азаматтық-құқықтық даулар тараптардың теңдігімен және өз құқықтары мен заңды мүдделерін қорғау үшін дербес жауапкершілікпен сипатталады.
Даулар туындаған жағдайда тараптар, әдетте, келіссөздер жүргізу және өзара қолайлы келісімге қол жеткізу арқылы оларды реттеу шараларын қабылдайды.
Сонымен қатар заңнамада медиация институты көзделген. Оның шеңберінде дау тараптардың ерікті келісімі негізінде тәуелсіз делдалдың (медиатордың) қатысуымен реттеледі.
Осылайша, азаматтық-құқықтық салада дауларды шешудің кешенді тетіктері қолданылады, бұл ретте сотқа дейінгі реттеу басымдыққа ие. Келісімге қол жеткізілмеген жағдайда бұзылған немесе даулы құқықтарды қорғау заңнамаға сәйкес сот немесе арбитраж тәртібімен жүзеге асырылады.
Орындаушылардың кәсіби қауымдастықтарға бірігу және платформа иелерімен тарифтер бойынша ұжымдық келіссөздер жүргізуге қатысты 
Кәсіптік одақтардың қызметі «Кәсіптік одақтар туралы» Заңмен және Еңбек кодексімен реттеледі.
«Кәсіптік одақтар туралы» Заңның 18-бабына сәйкес кәсіптік одақтар жұмыс берушіден тәуелсіз және өз органдары арқылы жұмыс берушімен қатынастарда өз мүшелерінің еңбек және әлеуметтік-экономикалық құқықтары мен мүдделерін білдіреді және қорғайды.
Платформалық жұмыспен қамту саласындағы қызмет азаматтық-құқықтық шарттар негізінде жүзеге асырылады. 
Тиісінше, платформалық жұмыспен қамтудың орындаушылары Қазақстан Республикасының заңнамасына сәйкес өз құқықтары мен заңды мүдделерін қорғау және білдіру мақсатында қоғамдық бірлестіктер немесе қауымдастықтар нысанында бірігуге құқылы.
Қазіргі таңда Қазақстан Республикасының халықаралық автомобиль тасымалдаушылары одағы, Қазақстан Республикасының көлік құралдары жүргізушілерінің одағы, Қазақстанның автомобиль тасымалдаушылары мен экспедиторлары одағы және т.б. қоғамдық бірлестіктер өз қызметтерін жүзеге асыруда. Аталған қоғамдық бірлестіктер арқылы да өз құқықтары мен мүдделерін қорғауға мүмкіндіктері бар.
Бұл бағыттағы жұмыс мемлекеттік органдар мен Үкіметтің тұрақты бақылауында.

		
	                           О. Бектенов

